
Uznesenie Okresný súd Banská Bystrica v exekučnej veci oprávneného: A. B. B., dátum narodenia: XX.XX.XXXX, bytom: C. D. E. XXX, XXX XX C. D. E., proti povinnému: F. E., nar. XX.XX.XXXX, bytom: G. A. XX, XXX XX G. A., o vymoženie 2.100,00 Eur, o návrhu oprávneného na vykonanie exekúcie takto rozhodol: I. Súd návrh oprávneného na vykonanie exekúcie podľa § 53 ods. 3 písm. a) Exekučného poriadku zamieta. II. Oprávnený n e m á nárok na náhradu trov konania. odôvodnenie: 1. Oprávnený sa návrhom na vykonanie exekúcie podaným prostredníctvom súdneho exekútora dňa 01.07.2025 domáhal od povinného vymoženia 2.100,00 Eur, na základe exekučného titulu – Trestný rozkaz Okresného súdu Košice – okolie, sp. zn. 5T/22/2023-104 zo dňa 28.03.2023. Oprávnený sa tiež domáhal náhrady trov exekúcie oprávneného vo výške spolu 36,90 eur. 2. Podľa § 53 ods. 1 zákona č. 233/1995 Z.z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov (ďalej len „Exekučný poriadok“), súd preskúma návrh na vykonanie exekúcie a jeho prílohy. Ak nie sú dôvody na zamietnutie návrhu na vykonanie exekúcie, súd do 15 dní od doručenia návrhu vydá poverenie na vykonanie exekúcie a upovedomí o tom oprávneného. Lehota podľa druhej vety neplatí, ak ide o exekučný titul podľa § 45 ods. 2 písm. c) a d) alebo ak má byť exekúcia vykonaná na podklade exekučného titulu, ktorým sa priznal nárok zo zmenky proti povinnému, ktorý je fyzickou osobou. 3. Podľa § 53 ods. 3 písm. a) Exekučného poriadku, súd návrh na vykonanie exekúcie zamietne, ak zistí rozpor návrhu alebo exekučného titulu s týmto zákonom. 4. Podľa § 53 ods. 4 veta prvá Exekučného poriadku, súd z dôvodov podľa odseku 3 návrh zamietne celkom alebo sčasti. 5. Podľa § 48 ods. 6 Exekučného poriadku, exekučný titul a verejné listiny sa pripájajú k návrhu na vykonanie exekúcie ako pôvodný elektronický dokument, ktorý je autorizovaný, alebo ako elektronický dokument, ktorý vznikol zaručenou konverziou pôvodného dokumentu v listinnej podobe. Zaručená konverzia sa nevyžaduje, ak návrh na vykonanie exekúcie ako oprávnený podáva ten, kto je pôvodcom exekučného titulu, alebo právnická osoba so 100 % majetkovou účasťou štátu, ktorej predmetom podnikania je konsolidácia pohľadávok verejného sektora podľa osobitného predpisu. 6. Návrh na vykonanie exekúcie a jeho prílohy po doručení exekučnému súdu podliehajú jeho preskúmaniu (ex ante skúmanie z úradnej povinnosti). V prípade, že súd zistí také nedostatky podania, v dôsledku ktorých je návrh na vykonanie nejasný alebo neúplný, a ide o také nedostatky, ktoré možno
odstrániť, súd vyzve toho, kto návrh na vykonanie exekúcie podal, aby tieto nedostatky v stanovenej lehote odstránil, prostredníctvom na to určeného formulára, a poučí ho o možnosti odmietnutia návrhu. V prípade, ak súd nezistí niektorý z dôvodov na zamietnutie návrhu, vydá v lehote 15 dní od doručenia návrhu poverenie pre súdneho exekútora. 7. Okresný súd Banská Bystrica výzvou na odstránenie vád návrhu na vykonanie exekúcie zo dňa 03.07.2025, vyzval oprávneného prostredníctvom podávajúceho súdneho exekútora aby v lehote 10 kalendárnych dní od doručenia výzvy doložil súdu opravený exekučný titul v časti dátumu narodenia oprávneného, nakoľko v zmysle exekučného titulu je povinný uhradil pohľadávku oprávnenému A. B. B., nar. XX.XX.XXXX ale dátum narodenia oprávneného uvedeného v návrhu na vykonanie exekúcie je – XX.XX.XXXX. V závere výzvy súd poučil oprávneného, že pokiaľ návrh na vykonanie exekúcie v stanovenej lehote neopraví, súd návrh zamietne. Predmetná výzva bola podávajúcemu súdnemu exekútorovi doručená dňa 03.07.2025, o čom svedčí aj doručenka priložená v ESS. 8. Dňa 14.07.2025 uplynula lehota na vykonanie opravy Návrhu na vykonanie exekúcie, pričom v tejto súdom stanovenej lehote nedošlo k odstráneniu vád Návrhu na vykonanie exekúcie. 9. Vzhľadom na to, že oprávnený nepripojil exekučný titul so správnym dátum narodenia oprávneného, súd zistil rozpor exekučného titulu s § 48 ods. 6 Exekučného poriadku, a preto návrh oprávneného na vykonanie exekúcie podľa § 53 ods. 3 písm. a) Exekučného poriadku zamietol. 10. Podľa § 199a ods.1 Exekučného poriadku, trovami oprávneného sú výdavky na zastupovanie v exekučnom konaní v súvislosti s podaním návrhu na vykonanie exekúcie a v súvislosti s návrhom povinného na zastavenie exekúcie, výdavky na zaplatený súdny poplatok a hotové výdavky spojené s podaním návrhu na vykonanie exekúcie. 11. Podľa § 199c ods.1 Exekučného poriadku, ak sa exekúcia ukončila z iného dôvodu ako pre vymoženie alebo splnenie vymáhaného nároku povinným a ide o dôvod, ktorý možno oprávnenému pričítať, alebo z dôvodu, pre ktorý prináleží exekútorovi vydať upovedomenie o zastavení exekúcie, platí trovy podľa § 198 ods.2 oprávnený. Ak ide o exekúciu na vymoženie pohľadávky na výživnom pre maloleté dieťa, platí trovy exekúcie zastavenej podľa § 61n ods.1 písm.d) súd. 12. Oprávnený si v Návrhu na vykonanie exekúcie uplatnil právo na náhradu trov konania v celkovej sume 36,90 EUR. Vzhľadom na to, že k zamietnutiu Návrhu na vykonanie exekúcie došlo v čase pred vydaním Poverenia na vykonanie exekúcie, keď iba oprávnený je účastníkom exekučného konania a konanie trpí vadou, pre ktorú súd Poverenie na vykonanie exekúcie nevydal, súd o nároku na náhradu trov konania rozhodol tak, že oprávnenému nárok na náhradu trov exekučného konania nepriznal. Poučenie: Proti tomuto rozhodnutiu je prípustné podať sťažnosť v lehote 15 dní od doručenia uznesenia na Okresnom súde Banská Bystrica. Sťažnosť môže podať ten, v koho neprospech bolo uznesenie vydané. Sťažnosť len proti dôvodom uznesenia nie je prípustná. V sťažnosti musí byť uvedené, ktorému súdu je určená, kto ju podáva, proti ktorému uzneseniu smeruje, v akom rozsahu sa napáda, v čom sa toto uznesenie alebo postup súdu považuje za nesprávny a čoho sa sťažovateľ domáha. V sťažnosti možno uvádzať nové skutočnosti a dôkazy, ak je to so zreteľom na povahu a okolnosti sporu možné a účelné.

